Kannaval Lapwent (03/02/13)\nPar SHAKA (Gwakafwika) dans Kilti le 14 Février 2013 à 13:30\nYo di kannaval Gwadloup sé twazyèm méyè asi latè apré ta Rio (Brézil) é ta Trinidad. Èvè tout kalté mizik, mas nou tini, an dwèt ka kwè. Jan nou ka fè kannaval an péyi Gwadloup, ou pa dwèt ka touvé sa pon koté asi latè.\nDayè mi on ti-mòso a-y an lari Lapwent. Sété dimanch 3 févriyé pasé.\nPar SHAKA (Gwakafwika) dans Kilti le 11 Février 2013 à 13:56\nToujou sonjé Senjan! Menm si i pa jen fè mas, sé-y ki té anlè moto-la douvan mas-la. E konm tout sé moun a mas-la té maské, piblik-la té ka vwè enki figi a Senjan. Sé pou sa yo kriyé mas-lasa, mas a Senjan. Kifè mizik-la vini osi mizik a mas a senjan. Zò ka tann son a-y anlè mòso a Kassav anka voyé ba zòt-la.\nChoukaj mas Paris, on gwoup an vant a bèt-la ka lyanné dyaspora-la\nèvè lèspri a mas-la\nLévé yo o ka\nTanbouyé woulé tanbou\nFò'w kriyé lajénès\nPa oubliyé Senjan\nKriyé, kriyé, kriyé\nPou tanbou pé woulé\nSé gras a lajénès\nKi fè moun rivé\nKa sonjé Senjan\nLévé yo oka\nSonjé, sonjé, sonjé\nAn tan mas a Senjan\nTi-moun, gwan-moun, vyé-moun\nKouri an lari dèyè tanbou-la\n(Kassav- Love and KA dance- 1979)\nNijérya chanpyon dafwik!\nPar SHAKA (Gwakafwika) dans Èspò le 11 Février 2013 à 13:34\nNijérya chanpyon dafwik pou twazyèm fwa ay\nAprédavwa i gannyé Bikina Faso 1-0 an final-la, Nijérya vin pou twazyèm fwa a-y chanpyon dafwik (1980, 1994, 2013). Nijérya ka kalifyé-y an menm balan pou koup a sé konfédérasyon-la ki kay jwé an mwa jen-la an péyi Brézil.\nWobè : kann a larichès\nPar SHAKA (Gwakafwika) dans Kilti le 9 Février 2013 à 00:15\nRékòlt a kann-la démaré an péyi-la an bout a mwa janvyé-la. Lannuit ka fè fwèt! Bon solèy ka pété lajouné. Rézilta bon sik ka monté an kann-la. Nou pé rivé trapé on richès a 11!\nDayè mi sa gwan mèt a mannyòk-la, misyé Wobè Loyson té ka chanté ban nou gwadloupéyen.\nPòté on koudèy si larékòlt\nSi zò pa'a pòté on koudèy\nLagwadloup ké an fayit\nGwadloup toupré laFIFA!!!\nPar SHAKA (Gwakafwika) dans Èspò le 31 Janvier 2013 à 13:20\nYè swa, toutmoun dwèt vwè-y andidan télévizyon a-yo. Jounal a "Guadeloupe 1ère" té envité prézidan a Lig Foutbòl Gwadloup (LGF) misyé Jozèf Séné. Li èvè prézidan a lig foutbòl Matnik, Giyàn é osi rèprézantan a foutbòl Senmawten té an péyi Matnik lòtjou ola yo tou létwa té ka fasadé an péyi Matnik èvè dirijan a laCONCACAF, laFIFA é Fédérasyon Foutbòl Fwansé. On fasadaj ola yo té ka palé asi rantré a Gwadloup, Matnik é Giyàn laCONCACAF konm "full members" kon yo ka di an anglé. Kivédi, yo ké ni menm dwa é menm dèvwa ki nenpòt manb a laCONCACAF. Sa kivédi osi, Gwadloup, Matnik, Giyàn, Senmawten (é asiré pa pétèt Sinmawtin) ké jwé éliminatwa a lakoup di mond kanmarad! Jou 19, 20 é 21 avril pwochen, kongré a laCONCACAF ké fèt an péyi Panama an menm moman a chanpyona a laCONCACAF a sé mwen 17 lanné-la ki ké fèt an péyi-lasa menm. Apré bèl lèsplwa a Lagwadloup adan Gold Cup 2007 (I té rivé an dèmifinal), an ka kwè laCONCACAF oblijé fè-y rantré konm "full member" é an menm balan-la, laFIFA osi. Wi kanmarad, nou pé di sa jòdi-la, Fédérasyon a Foutbòl Fwansé lésé-y pyéjé-y padavwa laCONCACAF chanjé èstati a-y. I ka pwan enki "full members" andidan a-y! Kon yo ka di, rèv-la ka vin on réyalité!\nPlis ki janmen lotonomi a èspò Gwadloup ka pwan douvan padavwa apré taèkwondo-la é volébòl-la sé tou a foutbòl-la mé osi ta hannbòl-la. Dayè nou ké palé asi hannbòl-la adan on dòt biyé. On lotonomi adan èspò-la ki kay jwen lotonomi politik a péyi annou.\nZò pé lyanné-zòt asi bik entèwnèt a laCONCACAF